Vroeër vanjaar is Suid-Afrikaners geskok deur die nuus van ’n 15-jarige meisie wat in Kaapstad van ’n oorsese vlug verwyder is nadat bewyse gevind is dat sy in kontak was met ISIS-werwers. Die ondersoek het aan die lig gebring dat ISIS ’n aktiewe werwingsnetwerk in Suid-Afrika het wat ’n beroep op jongmense doen om by hierdie ekstremistiese millitante groep aan te sluit.
Dit dui ook op die kwesbaarheid van die Suid-Afrikaanse jeug en die verantwoordelikheid van ouers en die owerhede om die doen en late van tieners te monitor. Dit stuur ’n sterk boodskap uit dat daar dringend gekyk moet word na redes waarom tieners polities geradikaliseer word en hoe om dit te voorkom.